El president de Foment del Treball, Joaquim Gay de Montellà, s'ha mostrat esperançat aquest dilluns davant la futura reunió entre el president del govern espanyol, Pedro Sánchez, i el president del Govern, Quim Torra i confia que sortirà la voluntat de tornar a situar Catalunya ''com a motor i líder''. Creu que la situació política fins ara havia ''desgastat'' aquest paper de Catalunya i per això, demana que la conversa entre els dos presidents estigui ''rodejada d'enteniment i d'interès en escoltar'' per aconseguir trobar solucions. Gay de Montellà ha fet aquestes declaracions en una roda de premsa on també s'ha mostrat partidari de fer ''senyals d'homogeneïtzar'' les figures fiscals que més perjudiquen a Catalunya, com pot ser l'impost de patrimoni. Pel president de Foment, creu que aquest tipus de diferències condicionen la ubicació de seus d'empreses.  Gay de Montellà ha ratificat la satisfacció de Foment per la formació del Govern a Catalunya, a qui ha demanat no oferir dubte de la seva legalitat,  i ha mostrat la seva predisposició a la col·laboració i al diàleg. Ha celebrat la recuperació de la ''normalitat institucional'' a Catalunya, però també que el canvi de govern arran de la moció de censura del PSOE s'hagi pogut culminar. Considera que el mercat veu Espanya com ''un jugador'' capaç de ''superar un canvi de govern''.  Per això, ha demanat als dos presidents aprofitar aquesta situació per poder tenir una conversa ''d'igual a igual'' i poder manifestar els interessos i les iniciatives, per part de Torra, del Govern. Gay de Montellà ha defensat conceptes com la igualtat o el creixement econòmic i s'ha mostrat esperançat en poder recuperar, per part de Catalunya, del rol ''una mica desgastat i castigat'' de motor econòmic de l'estat espanyol. Per això, ha demanat enteniment i interès en escoltar per trobar solucions al conflicte dels darrers anys.  De l'etapa del govern anterior critica que durant el 2017 no es va prendre cap gran decisió i que aquest fet ha perjudicat la internacionalització de l'economia Catalunya, ja que creu que el mercat català és més feble aquest 2018 que els anys anteriors. Per Gay de Montellà, actualment Catalunya està ''més qüestionada'' i per això demana mesures que facin que cap empresa ''esperi per invertir a casa nostra''. Per això creu que actualment s'han de normalitzar el màxim tot tipus de relació institucional.  El president de Foment del Treball s'ha mostrat optimista amb els resultats econòmics d'aquest 2018, i preveu acabar l'any per sobre del 3%, i per tant, consolidar la recuperació econòmica i generar al voltant de 450.000 llocs de treball. El creixement, ha dit Gay de Montellà, continua sent ''molt alt'' i en comparació a l'escenari europeu destaca que els indicadors ''són molt bons''.  Tot i això, Gay de Montellà no és tan optimista de cara al 2020. Homogeneïtzar impostos per incentivar la implantació d'empreses Gay de Montellà no és partidari d'implantar mesures per afavorir el retorn de les 4.500 empreses que van traslladar la seva seu social fora de Catalunya arran de l'1-O i la DUI, l'octubre passat. Reconeix que són empreses importants, ''cabdals'' però considera que la millor manera de recuperar-les és demostrar que el canvi de seu ''no té cap sentit'', és a dir, que les empreses que han anat marxat vegin que ''el viatge ja no tingui sentit''. Per aconseguir-ho creu que cal diàleg i un pla de treball. No és partidari d'eliminar el decret que va afavorir aquest trasllat, ja que defensa la llibertat de decisió dels empresaris, però si que creu que cal defensar que Catalunya és el millor lloc per invertir. Per això, Gay de Montellà aposta per  donar senyals ''d'homogeneïtzació'' d'algunes mesures fiscals que actualment perjudiquen Catalunya, i ha posat d'exemple l'impost del patrimoni.   Per Gay de Montellà és difícil que algunes empreses com les financeres, facin aquest pas enrere, però no ho descarta en cas d'altres companyies que es van trobar ''descobertes i desprotegides'' en un determinat context. ''Hem de fer que la gent s'hi trobi còmoda'' ha demanat el president de Foment, i demostrar que s'ha recuperat el diàleg amb l'Estat.  Ratificació de l'expulsió de CECOT Foment del Treball celebra aquest dilluns a la tarda la seva assemblea i en un dels punts de l'ordre de dia, segons ha confirmat el president, és la ratificació de l'expulsió de la CECOT, després que la junta directiva de l'entitat ho aprovés per 26 vots a favor, 12 en contra i 8 abstencions el febrer passat.  En l'assemblea d'aquest dilluns, en què la consellera d'Empresa i Coneixement, Àngels Chacón, representarà el Govern, després que Torra no hi pugui assistir per motius d'agenda, també es tractarà l'aprovació d'una fundació enfocada a la formació i a la promoció d'empreses. Gay de Montellà ha apostat per Joan Rosell, actual president de CEOE, per presidir-la.  Precisament, aquesta pot ser la darrera assemblea de la presidència de Gay de Montellà al capdavant de Foment del Treball, ja que acaba el mandat a la tardor.

Summary: Gay de Montellà confia que la reunió de Sánchez i Torra torni a situar Catalunya ''com a motor i líder''


El president del Cercle d'Economia, Javier Faus, ha demanat al president de la Generalitat, Quim Torra, que "no es promoguin decisions rupturistes i unilaterals". Torra i Faus s'han reunit aquest dijous a Palau, en una trobada on el nou president del Cercle ha exposat que entre les seves prioritats hi ha la "redefinició del model territorial de l'Estat" i la "creació d'un marc que afavoreixi el diàleg, la negociació i la transacció", segons ha explicat el Cercle en un comunicat. Faus també ha exposat al president la seva aposta per una "Barcelona metropolitana, capital de Catalunya però al seu torn co-capital espanyola". Durant la cita, Faus ha convidat al president Quim Torra a la propera reunió del Cercle d'Economia, que se celebrarà a Barcelona al maig.  També han assistit a la reunió alguns membres de la nova junta directiva del Cercle, com el vicepresident Jordi Gual i els vocals Camino Quiroga, Carmina Ganyet, Silvia Alsina, Jordi Amat, Nuria Cabutí, Mercè Conesa, José Manuel González-Páramo, Alfonso Rodés i Miguel Trias.

Summary: Faus demana a Torra que  "no es promoguin decisions rupturistes i unilaterals"


L’Ajuntament de Sant Cugat del Vallès celebrarà el proper 20 de març un ple extraordinari sobre les obres de construcció del pavelló de la Rambla del Celler, adjudicades a principis del 2000 a Ferrovial. L’alcaldessa, Mercè Conesa, ha accedit a convocar una sessió específica després que els grups municipals de la CUP-PC, ERC-MES i ICV-EUiA entressin aquest dimecres al registre una sol•licitud en aquest sentit. Les tres formacions volen que s’encarregui una auditoria per esclarir els processos de contractació pública arran de les confessions de Fèlix Millet en el judici del Cas Palau. Conesa hi ha respòs assegurant que es faran “les auditories que calgui” per “aïllar el nom de l’Ajuntament de Sant Cugat de qualsevol ombra de dubte”. Els tres grups municipals que han demanat el ple extraordinari volen que, a part del PAV 3, a la Rambla del Celler, també s’analitzi l’adjudicació d’obra pública relacionada amb els aparcaments de la plaça de Lluís Millet i la rambla del Celler, la urbanització del carrer de Valldoreix i el carrer de Gorina, entre d’altres.  Mercè Conesa ha acceptat convocar la sessió, si bé ha insistit que la documentació sobre el PAV 3 “ja està examinada, auditada i validada pels propis grups, pel Parlament i pel jutge”. Conesa ha recordat així que l’expedient de l’obra, inclòs al sumari del Cas Palau, ja es va remetre al jutge l’any 2010 i ha subratllat que el magistrat va dictar una interlocutòria on deia que “el procediment de licitació i contractació s’havia fet de manera correcta”. Alhora, l’alcaldessa també ha recordat que el 2010 es va crear una comissió informativa per facilitar a tots els grups municipals de l’oposició la documentació relacionada amb aquesta adjudicació a Ferrovial. Per aquests motius, Mercè Conesa ha qüestionat que la sol•licitud del ple extraordinari per part de la CUP, ERC i ICV arribi una vegada ha començat el judici oral del Cas Palau. Amb tot, ha insistit en defensar la “transparència absoluta, amb llums i taquígrafs”. “Tenim les mans i els calaixos ben nets”, ha conclòs Conesa. El ple extraordinari se celebrarà el proper dilluns dia 20 a les 15 h, just abans de la sessió ordinària del ple corresponent al mes de març.

Summary: Sant Cugat farà un ple extraordinari sobre obra pública adjudicada a Ferrovial “per aïllar qualsevol ombra de dubte”


La Policia Local del Vendrell ha instruït diligències judicials després d'enxampar a un menor d'edat, de 16 anys, conduint un cotxe, de forma temerària, per Coma-ruga. Els fets van passar la matinada de dimecres 9 d'agost quan una veïna va trucar la Policia per informar que havia vist un vehicle monovolum, de color fosc, circular a gran velocitat fent derrapatges i acceleracions brusques per Coma-ruga. Una patrulla es va desplaçar a la zona i va localitzar un vehicle similar a l'avinguda Imperial Tarragona. El vehicle era conduït per un menor, a qui li acompanyava un altre. Quan els joves van veure la patrulla van fer maniobres estranyes i van estacionar el vehicle. Van ser identificats per la Policia, a qui van explicar que estaven de vacances amb el pare d'un d'ells que té un habitatge en una zona pròxima. El propietari del vehicle va confirmar que havia deixat el vehicle al pare d'un dels menors, però aquest ha assegurat que no sabia que l'havien agafat per conduir-lo.

Summary: Enxampen un menor conduint un vehicle de forma temerària a Coma-ruga


Un home francès de 62 anys va patir dilluns un atac de cor a l'aparcament de la terminal 2 de l'aeroport del Prat i posteriorment va morir a l'Hospital de Bellvitge. La mort es va produir el mateix dia de la protesta convocada pel Tsunami Democràtic per la sentència del Tribunal Suprem per l'1-O, però fonts de l'ambaixada francesa a Espanya consultades per l'ACN han desvinculat un fet d'un altre. Aquestes fonts han explicat va patir l'infart mentre treia la targeta d'embarcament. Per la seva banda, fonts del SEM han explicat que l'home va ser atès per una de les ambulàncies que hi havia a l'aeroport, que va estabilitzar el pacient. Posteriorment, el van traslladar a l'Hospital de Bellvitge, on va acabar morint. El SEM va fer les primers maniobres al pacient amb l'ajuda d'equips d'Aena. De fet, el pacient va ser traslladat amb un helicòpter que va poder aterrar a una de les pistes del Prat, tal com va facilitar l'aeroport.  Tot i que l'ambaixada deslliga la mort de la protesta convocada per Tsunami Democràtic, l'emissora de ràdio privada francesa Europe1 ha informat que l'home va patir l'atac de cor mentre intentava caminar a l'aeroport, i que va fer un trajecte de 3 quilòmetres amb la seva dona abans perdre el coneixement.

Summary: Un francès va morir dilluns després de patir un atac de cor al Prat però l'ambaixada ho desvincula de la protesta


El Govern ha presentat al Ministeri de Foment un paquet de mesures que té l'objectiu de lluitar contra l'intrusisme al sector del taxi. Hi ha mesures adreçades a l'Estat, a la mateixa Generalitat i als Ajuntaments. En l'àmbit de l'Estat, l'executiu català li demana que instal·li controls per al servei VTC a ports i aeroports. També que restringeixi la transmissió d'autoritzacions amb caràcter temporal (establint un termini de 2 anys entre l'obtenció de la llicència i fins que es pugui vendre) o en funció de les condicions d'obtenció de la llicència. Amb això es busca lluitar contra l'especulació. Finalment se li demana que revoqui autoritzacions per inactivitat, és dir, que s'estableixi un termini màxim per acreditar l'efectivitat de la prestació del servei. De la seva banda, la Generalitat es compromet a fer un pla de foment de la digitalització del taxi amb l'impuls de sistemes digitals de contractació, comunicació i col·laboració. També a fomentar el taxi compartit, per exemple amb la contractació per seient o el cobrament individual en moments del dia o temporades en què hi hagi manca de mitjans de transport públic. Una altra mesura a la qual es compromet la Generalitat és fomentar el taxi a la demanda, és a dir, possibilitar preus pactats prèviament entre usuari i conductor en trajectes interurbans, sempre i quan el preu resultant no sigui superior al que resultaria d'aplicar la tarifa vigent. A més s'aposta per crear l'observatori del taxi com a eina d'anàlisi i seguiment tant de l'entorn econòmic i de finançament dels serveis com del comportament de la demanda i l'oferta. Una altra mesura passa per fomentar el taxi sanitari, tal i com recull la Llei del taxi, per als desplaçaments d'usuaris de la sanitat pública que no requereixin complir condicions específiques. I finalment el Govern es compromet a fomentar els taxis nets, amb la incorporació progressiva al servei de taxi de vehicles equipats amb motors adaptats per funcionar amb combustibles menys contaminants. En aquest sentit, el Departament de Territori i Sostenibilitat apunta que ja fa dos anys consecutius que obre una línia de subvencions per fomentar l'adquisició de vehicles de baixes emissions destinats al servei de taxi. I pel que fa a les administracions locals, les propostes del Govern passen pel dret de tempteig i retracte de l'administració local en les transmissions de llicències de taxi i VTC. Per la necessitat d'informe previ de les administracions locals sobre seguretat i aspectes mediambientals en el marc dels Plans de Mobilitat Urbana i Metropolitana i dels Plans i Programes de Qualitat de l'Aire. I per la incorporació d'elements tecnològics per al seguiment i control de l'activitat en l'àmbit territorial.

Summary: El Govern demana a l'Estat que instal·li controls per al servei VTC a ports i aeroports


Els cupaires reclamen "reconeixement, reparació i no repetició" a JxCAT i el PDeCAT per "salut democràtica"  ACN Barcelona.-La portaveu del Secretariat Nacional de la CUP, Núria Gibert, ha reclamat aquest dimarts a la tarda a JxCAT i al PDeCAT que donin explicacions l'endemà de la sentència del 'cas Palau' –aquest dilluns van demanar-ho a Artur Mas. I en roda de premsa al Parlament, Gibert ha advertit Puigdemont que fer-ho o no "pot condicionar" el suport dels cupaires a una eventual investidura. "Condiciona tot el fet polític", ha assegurat la cupaire. Els anticapitalistes demanen explicacions no per "caprici" sinó per "salut democràtica". "Un canvi de nom no és suficient per no donar explicacions", ha insistit Gibert respecte al PDeCAT, partit hereu de CDC. En aquest context, els cupaires emplacen JxCAT, el PDeCAT i Puigdemont a manifestar-se "de manera clara i diàfana" en termes de "reconeixement", de "reparació" –"s'han de tornar els diners i reparar el mal que s'ha fet"-  i de "garanties de no repetició". "És el millor favor que pot fer en termes de salut democràtica, per deixar enrere la corrupció; és absolutament imprescindible per començar a treballar", ha resolt.

Summary: La CUP avisa Puigdemont que no donar explicacions pel 'cas Palau' "pot condicionar" el suport a la investidura


Natàlia Sànchez nega que absentar-se de l'homenatge oficial a les víctimes signifiqui "que no se sent solidaritat" amb les famílies per la tragèdia ACN Barcelona.-La diputada de la CUP Natàlia Sánchez ha confirmat aquest divendres, en una entrevista a Rac1, que la formació anticapitalista no participarà ni assistirà als actes oficials commemoratius dels atemptats del 17-A a Barcelona degut a la presència del rei Felip VI. "No hi fem res amb un còmplice de la venda d'armes en països que alimenten la violència com la que vam viure el 17 d'agost a Barcelona. Cal entendre la situació geopolítica", ha assegurat la diputada. De fet, la CUP fins i tot creu que "les autoritats i la Generalitat tampoc hi haurien d'assistir", i així assegura que els hi ha fet saber al Govern. Amb tot, Sànchez ha volgut deixar clar que “això en cap cas vol dir que no se senti solidaritat" amb les víctimes de l'atemptat del 17-A. "Homenatgem les víctimes d'aquesta tragèdia i els seus familiars", ha afegit. Per a la CUP, però, no assistir ells no evitarà que hi hagi protestes contra el Rei. "El rebuig al monarca s’ha fet evident en moltes ocasions i, per tant, és probable que torni a passar. És una forma de mostrar el rebuig a la seva presència a Catalunya i al seu paper com a negociant de la guerra", ha dit.

Summary: La CUP no participarà en els actes commemoratius de l'atemptat del 17-A per la presència de Felip VI


Artadi mostra tot el suport a l'actual diputat d'Esquerra i exsecretari general de Vicepresidència ACN Barcelona.-La portaveu del Govern i consellera de la Presidència, Elsa Artadi, ha comentat breument la decisió del Tribunal Superior de Justícia de Catalunya (TSJC) de descartar investigar el vicepresident, Pere Aragonès, per un delicte de desobediència per l'1-O perquè no veu indicis delictius en l'exposició raonada que li va enviar el jutjat; i de sí investigar qui va ser secretari general de Vicepresidència i Economia en l'etapa d'Oriol Junqueras, Josep Maria Jové –actual diputat al d'ERC Parlament- per malversació de fons públics, desobediència greu i revelació de secrets. Per a Artadi, tot forma part de "la persecució política" que pateixen els independentistes "per haver permès que els catalans puguin votar i expressar-se lliurement". És per això que ha volgut mostrar "el màxim suport" a Jové.

Summary: El Govern emmarca la decisió del TSJC sobre Jové i Aragonès en la "persecució política" als independentistes


Els Mossos d'Esquadra han identificat l'escopeter de la Policia Nacional que l'1 d'octubre del 2017 va fer perdre l'ull a Roger Español amb una pilota de goma en el marc de les càrregues policials durant el referèndum d'autodeterminació, segons han explicat fonts jurídiques. Els Mossos han aportat l'informe al jutjat que investiga les càrregues. Es tracta del mateix agent del cos policial espanyol que ja havia apuntat l'acusació exercida pel mateix Español. S'ha estudiat el vestuari i el físic dels policies a partir d'un programari informàtic que analitza les estructures dels cossos. Fins al moment hi ha onze escopeters de la Policia Nacional investigats per les actuacions davant l'institut Ramon Llull de Barcelona.

Summary: Els Mossos identifiquen l'escopeter de la Policia Nacional que va fer perdre l'ull a Roger Español


El Consell Comarcal del Priorat ha aprovat aquest dimarts en una sessió plenària d’urgència una declaració institucional motivada per la preocupació que genera la derogació del decret que regulava els procediments administratius per la implantació de les centrals eòliques i fotovoltaiques a Catalunya. La declaració exposa que, tot i la necessitat de fer una transició energètica efectiva acompanyada de polítiques de descarbonització, "en cap cas aquesta transició es pot fer en detriment del paisatge". La declaració subratlla que "el model d'implantació actual, amb efectes com el produït en algunes comarques veïnes, no és sostenible ni desitjable", apunta el text en referència a la Terra Alta. El document també incideix en que "el debat sobre la implantació de les energies renovables no es pot fer al marge d'un debat global sobre el model energètic de país" i que "cal posar damunt la taula qüestions prioritàries tals com l'estalvi energètic, l'eficàcia i l'eficiència del model, la distribució territorial i l'aposta per petites centrals de menor impacte que combinin les diferents fonts renovables". En aquest sentit, es remarca que "la idoneïtat de l'emplaçament i adequada implantació territorial, així com l'afectació ambiental i paisatgística i la forma de participació dels agents locals a l'hora de definir les formes de desenvolupament energètic són cabdals”. La declaració del Consell Comarcal del Priorat també demana "la paralització de la nova central eòlica del Vedat del Pany als termes municipals de Duesaigües i Riudecols i de tots els projectes al voltant de les muntanyes de Puigcerver, les Valls del Cortiella i la Garrantxa, així com de qualsevol altra instal·lació eòlica". El Consell Comarcal considera que la implantació de nous parcs eòlics a la comarca "entra en contradicció amb l’acord comarcal contra la massificació eòlica de 2001, entorpeix el model de desenvolupament sostenible en què treballa comarca i afecta el projecte d'inscripció a la Llista del Patrimoni Mundial de la UNESCO de la candidatura Priorat-Montsant-Siurana com a paisatge cultural agrari de muntanya".  L’ens comarcal argumenta que "si aquesta candidatura té el suport del govern de la Generalitat, no es poden autoritzar actuacions que contradiuen el Pla de Gestió que han signat totes les instàncies implicades, des de la comarca fins a la Generalitat i el govern de l’Estat". Finalment, en la declaració aprovada aquest dimarts, el Consell Comarcal del Priorat es posiciona "per afrontar un repartiment just de les fonts d'energia renovables, pel tancament de les centrals nuclears i per fomentar l'autoconsum enfront de la poderosa indústria energètica que domina les polítiques actuals". L’any 2001, el Consell Comarcal del Priorat i altres representants institucionals i socials de la comarca ja van aprovar un acord comarcal per al desenvolupament de l'energia eòlica a la comarca. L'Acord comarcal, que posa límits a la implantació d'aerogeneradors, es va produir arran de l'allau de demandes i projectes de parcs eòlics que es va produir a la comarca els darrers anys del segle XX.

Summary: El Consell Comarcal del Priorat expressa el seu neguit per la possible implantació de centrals eòliques a la comarca


El foc ha començat en un lateral de la muntanya i ha pujat per la carena, tot i que ja ha perdut força ACN Lles de Cerdanya.-Tretze dotacions dels Bombers de la Generalitat treballen aquest divendres a la tarda en un incendi forestal a Lles de Cerdanya, que s’ha originat en una zona de difícil accés propera a la zona coneguda com la Borda del Gasconet. Per aquest motiu, fins a set de les dotacions són aèries. Les flames es troben en un lateral de la muntanya i han pujat cap a la carena, tot i que ja han perdut força. El foc, que ha començat quan passaven uns cinc minuts de les tres de la tarda, ha calcinat al voltant de mitja hectàrea, segons les primeres estimacions. La columna és visible des de diversos punts de la comarca.

Summary: Tretze dotacions treballen en un incendi forestal en una zona de difícil accés a Lles de Cerdanya


El líder del PP vol que coincideixin les municipals i autonòmiques amb les generals ACN Madrid.-El líder del PP, Pablo Casado, ha emplaçat aquest dijous el president del govern espanyol, Pedro Sánchez, a convocar les eleccions generals el 26 de maig, en el que s’ha anomenat un ‘superdiumenge’ electoral on coincidirien les eleccions municipals, europees, autonòmiques, forals i alguns cabildos amb les generals. Segons Casado, la data del 26 de maig és una “oportunitat perfecta” per fer els comicis que “deixaria clar que els espanyols poden marxar a l’estiu amb la consciència tranquil·la que hi haurà un millor govern a espanya per administrar el futur”. En un acte a Lugo, Casado ha apuntat a la possibilitat que Ciutadans pacti amb el PSOE després de les eleccions generals, i ha reclamat al líder d’aquesta formació, Albert Rivera, a dir si revalidarà el “pacte de l’abraçada” amb Sánchez.

Summary: Casado emplaça Sánchez a convocar les eleccions el ‘superdiumenge’ del 26 de maig


Unió de Pagesos (UP) i la Federació de Cooperatives Agràries de Catalunya (FCAC) han demanat més recursos a l'Administració per poder garantir i fomentar la producció integrada entre el sector així com que aquesta arribi als mercats i consumidors. Segons el coordinador general d'UP, Joan Caball, hi ha pagesos que fan producció integrada i l'administració no els està ''compensant el plus'' que suposa en la millora de la qualitat. El sindicat agrari i la FCAC conformen l'única candidatura a les eleccions del Consell Català de la Producció Integrada (CCPI) que tindran lloc el proper 22 de setembre. Ara feia set anys que no se'n convocaven però si com passa com en les darreres tres ocasions, que no hi va haver cap més candidatura, les eleccions com a tal no caldrà que se celebrin. La presentació d'aquesta candidatura conjunta que s'ha fet a la seu d'UP a Lleida ha servit per fer un balanç dels darrers anys al CCPI. Tant el sindicat com la FCAC han destacat la important tasca del consell en la millora de les campanyes de promoció però no s'han deixat estar de fer una reclamació a l'Administració i en concret al Govern per que ''s'impliqui'' encara més en la producció integrada. Per una banda, Caball ha fet èmfasi en els elevats costos que suposa per a l'agricultor fer aquest tipus d'agricultura que té més cura amb el medi ambient i per l'altra, Ramon Sarroca, de la FCAC, també ha destacat la necessitat que s'aposti per aquest tipus de polítiques sostenibles que serveixen per frenar ''el canvi climàtic''. A més a més, segons Sarroca la producció integrada ha de ser un ''sistema'' per canviar la ''poca fiabilitat alimentària'' que hi ha avui en dia amb molts productes que els consumidors troben al mercat. Sarroca també ha defensar la candidatura de suport entre la FCAC i UP i ha assenyalat que en el que coincideixen ''sumarem'' i en el que no es mirarà de consensuar propostes per defensar els productors. Si el termini de 15 dies no es presenta una nova candidatura no caldrà celebrar eleccions el proper 22 de setembre. Les eleccions al CCPI es fan cada quatre anys i les convoca l'Administració però ara feia set anys que no n'hi havia i s'havia prorrogat el mandat. De fet el CCPI sempre ha estat comandat per UP i la FCAC. En els darrers anys la xifra d'hectàrees on es cultiva producció integrada és de 50.738 i són prop de 3.000 els pagesos que se n'ocupen. Així mateix, hi ha un total de 106 entitats elaboradores, que estan integrades dins del conjunt de cooperatives del país. El cultiu majoritari és l'olivera, amb 14.772 hectàrees seguit de la fruita de pinyol, amb 11.451. Al seu darrera hi ha la fruita de llavor, amb prop de 8.000 hectàrees, la fruita seca amb 7.295, i la vinya amb 5.350. De cítrics n'hi ha 2.399 hectàrees i a aquests els segueixen de lluny els cereals d'hivern amb 855, les hortalisses amb 602, els cereals d'estiu amb 38 i els farratges amb 24.

Summary: UP i la FCAC demanen més recursos a l'Administració per garantir i fomentar la producció integrada


Un grup de 52 diputats francesos reclamen aquest diumenge la fi de la "repressió" i les "mesures arbitràries" contra els líders independentistes catalans empresonats i a l'exili. En una tribuna al setmanari 'Le Journal du Dimanche', els parlamentaris expressen la seva "preocupació" i "reprovació" pel que consideren un "atac contra les llibertats fonamentals i l'exercici de la democràcia". "El respecte per les regles institucionals és una cosa, però considerem que el debat polític no s'ha d'aturar amb repressió, amb atacs als drets de les persones amb una espècie de delicte d'opinió", asseguren els signants, que apel·len a una "rebaixa de les tensions". Entre ells, els caps de files de la França Insubmisa, els centristes-liberals de la UDI i els comunistes, entre d'altres.  Els diputats asseguren que la situació dels polítics independentistes catalans empresonats o a l'exili "continua des de fa mesos", i admeten que han esperat que s'haguessin acabat les cites electorals a l'Estat per "expressar-se".  "Per les seves tries polítiques, per haver volgut organitzar una votació, és electes han estat empresonats, exiliats i s'arrisquen a una condemna de dures penes de presó", lamenten els diputats.  "Com nombroses veus a Espanya i fora, nosaltres apel·lem a que es rebaixi la tensió i es posi fi a les mesures arbitràries que afecten el dret de sufragi dels electes", conclouen.  Entre els signants del manifest hi ha el president del partit de centre liberal UDI Jean-Christophe Lagarde, el secretari general del partit comunista francès, Fabien Roussel, o e líder de la França Insubmisa, Jean-Luc Mélenchon. També hi ha exministres d'esquerra com Marie-George Buffet, que ha estat candidata presidencial pels comunistes, o Sylvia Pinel, que va ser al govern d'Ayrault.  El manifest arriba després que el mes de març 41 senadors francesos de diversos partits signessin un altre manifest per reclamar el "respecte pels drets i llibertats fonamentals a Catalunya" i denunciessin les "repressions" dels polítics catalans. En aquell text, també advertien que la situació és un "veritable atac contra els drets i les llibertats democràtiques".  L'escrit va causar polèmica amb l'Estat espanyol, i el ministre Josep Borrell va denunciar el que considerava "l'alarmant nivell de desinformació" dels senadors. El govern francès va haver d'emetre un comunicat assegurant que no li correspon a França interferir ni valorar en afers espanyols.

Summary: 52 diputats francesos reclamen la fi de la "repressió" i les "mesures arbitràries" contra els independentistes


El curs escolar 2018-2019 començarà amb 153.881 alumnes al Camp de Tarragona, segons les dades provisionals del Departament d'Ensenyament, facilitades aquest divendres. L'inici del curs lectiu ve marcat per l'augment de 1.070 estudiants matriculats a la secundària mentre que disminueix, també en un miler, la matricula a infantil i primària. La demarcació té uns 300 centres educatius, dels quals 11 estan totalment ubicats en mòduls prefabricats. Entre els projectes pendents d'adjudicació "imminent" hi ha els Instituts dels Pallaresos i de Roda de Berà, i les escoles Teresa Godes i Domènech de la Juncosa del Montmell i l'escola de Maspujols, que van quedar aturats per l'article 155, segons ha explicat el director territorial, Jean-Marc Segarra. Pel que fa a la capital tarragonina, a l'Institut Martí i Franquès s'han instal·lat mòduls prefabricats per absorbir dos grups més de primer d'ESO. Una solució "de només per a un any" per donar sortida a l'increment poblacional del 2006, segons Segarra. La previsió dels alumnes matriculats pel curs 2018-2019 és de 153.881 al Camp de Tarragona, dels quals 84.461 cursaran estudis al sector públic, 32.303 al sector privat i 24.914 ho faran a l'escola concertada. A més, el curs escolar arrenca amb un increment de 1.070 estudiants a la formació secundària i decreix el nombre de matriculats en 1.029 alumnes en els casos d'infantil i de primària. També s'incrementa en 188 estudiants la formació professional. Pel que fa al nombre de docents, el Departament amplia la plantilla en 50 professors més. En total, les aules comptaran amb 7.306 mestres i professors, respecte als 7.275 del curs anterior. Segons el director territorial, Jean-Marc Segarra, la xifra final de personal contractat podria variar com a conseqüència de la matrícula viva i dels exàmens de setembre. Amb l'ampliació de la plantilla es vol "oferir una millor atenció educativa en totes les etapes", ha explicat Segarra. De fet, el director territorial d'Ensenyament ha posat el focus en què el 81% del professorat seguirà treballant al mateix centre que l'any passat i que s’incrementen un 17% els professionals amb un perfil específic vinculat a un projecte educatiu de centre. L'article 155 atura l'adjudicació de quatre projectes educatius  El nombre total de mòduls prefabricats al Camp de Tarragona és de 151, un més respecte el curs passat. D'aquest, 117 són centres educatius de primària i 33 a secundària. Ara bé, pel que fa als centres que les seves instal·lacions es troben al cent per cent en mòduls sumen un total d'onze. Es tracta de l'escola de l'Arrabassada -on ja s'han iniciat les obres per un valor de 4.500.000 euros-, de l'escola de Ponent de Tarragona, de l'Institut dels Pallaresos i de l'Institut de Roda de Berà, al Tarragonès, i de l'escola Vilamar de Calafell, al Baix Penedès. Pel que fa al Baix Camp, són l'Escola de Maspujols, l'escola Marcel·lí Esquius de Mont-roig del Camp, l'Institut Miami Platja i l'escola Ganxet de Reus. També estan en mòduls prefabricats les escoles de Rocafort de Queralt a la Conca de Barberà, amb una desena d'alumnes i, l'escola Bernardí Toldrà, a Vila-rodona, a l'Alt Camp. De fet, l'adjudicació dels projectes dels instituts dels Pallaresos i de Roda de Berà i les escoles Teresa Godes i Domènech de la Juncosa del Montmell i l'escola de Maspujols continuen pendents, tot i que el Departament preveu que serà "imminent". "Si no hi hagués hagut la frenada dels nou mesos estaria fet segur, o almenys, en marxa", ha afirmat Segarra, qui n’ha culpat del retard al govern espanyol. El director territorial ha demanat  “demonitzar” els mòduls prefabricats. “No és el mateix un de fa 20 anys amb els d'ara, que de vegades malauradament estan molt més arreglats que segons quines aules de la nostra demarcació", ha asseverat. Segarra ha apuntat que amb la projecció de mapa d'obres es pot afirmar que “el 40% del llocs on hi ha prefabricats al país acabaran no tenint una construcció definitiva perquè no farà falta". Segons el director, no es poden fer "obres faraòniques" per donar resposta als repunts poblacionals. A més, ha reiterat que molts dels mòduls prefabricats es mantenen per la demanda dels professionals arran "d'impulsar el canvi de paradigma" del sistema educatiu. L'Institut Martí i Franquès tindrà nous mòduls prefabricats L'augment de naixements del 2006 ha generat una problemàtica de places a la ciutat de Tarragona. "Tenim dos grups que ballen i són més del que pot assumir la pública de Tarragona", ha admès Segarra. Fins ara, l'Institut Martí i Franquès comptava amb sis línies de primer ESO -el màxim establert a Catalunya-, i l'Institut Pons d'Icart i l'Institut Tarragona en tenien tres cadascun. "D'aquests dotze han de pujar catorze i, per tant, el que s'ha fet al Martí Franquès és només per un any. S'havia de fer i punt", ha argumentat. Així, aquest centre de secundària disposarà aquest de curs de vuit línies en total, una solució “provisional”, segons Ensenyament. “Ja ens hem emplaçat amb l'Ajuntament per buscar una solució per arreglar aquest problema --increment d'alumnat- que durarà com a mínim de quatre a cinc anys”, ha raonat el director. A més, Segarra ha afegit que es buscarà la complicitat de tota la comunitat educativa i del consistori tarragoní. D'altra banda, una altra de les prioritats del Departament d'Ensenyament d'aquesta legislatura és l'Escola Bernardí Toldrà de Vila-rodona. "Ha sigut la desgràcia absoluta perquè em recorda a la Catedral del Mar, està feta amb l'esforç de la gent del poble amb tanta mala fortuna que les argiles s'han escampat" i han esgarrat les aules, ha explicat el director. Mig miler més d’alumnes a les Terres de l’Ebre  A les Terres de l’Ebre, el curs arrencarà amb uns 27.000 alumnes, mig miler més que el curs anterior. El principal increment es registra a les etapes de primària i secundària, mentre que a infantil la davallada supera per poc el centenar d’alumnes. En aquest sentit, es manté la baixada en el padró des del 2010 per la davallada de la natalitat, tot i que de moment això no compromet el futur de cap a centre ebrenc, a curt termini. De cara a aquest curs, es preveu un increment d’entre onze i vint docents -en total, més de 2.300-.  A hores d’ara, el Departament d’Ensenyament no sap si els 28 alumnes de l’escola de Godall, al Montsià, podran començar les classes amb normalitat al seu centre o si ho hauran de fer en un emplaçament alternatiu acordat amb l’Ajuntament. L’edifici de l’escola, ubicada parcialment sobre terrenys argilosos, presenta esquerdes que s'haurien eixamplat durant l'estiu. Està previst que, dilluns, tècnics municipals i del Departament prenguin una decisió al respecte. La directora territorial, Montserrat Perelló, ha assenyalat que per “prevenció” s’analitzarà la situació i ha apuntat que el problema d’esquerdes s’hauria agreujat per les pluges “irregulars” que han caigut durant l’any. Malgrat tot, no es descarta que la incidència es pugui resoldre amb la delimitació d’una part del pati del centre, si finalment els tècnics descarten riscos majors a l’immoble.  De cara al nou curs, el Departament ha invertit 777.000 euros a les Terres de l’Ebre en 26 actuacions de reforma, ampliació, millora i manteniment de centres. També ha enllestit la renovació de l’escola de Port-Rodó de Campredó, que ha suposat una inversió de més de 430.000 euros.  A més, els treballs d’ampliació del col·legi Sant Llàtzer de Tortosa ja han començat. Per la seva banda, la remodelació integral de l’escola Lluís Viñas de Móra d’Ebre s'iniciarà a l'octubre i donarà resposta així una demanda històrica de la comunitat educativa. El Departament destinarà 1,6 milions d’euros a aquestes dues actuacions. La directora territorial ha subratllat que el Govern treballa per “l’equitat” territorial i per garantir una cobertura de qualitat a les zones rurals. Perelló també ha posat en valor els esforços que està esmerçant el Govern per la inclusió i els suports especialitzats, sobretot en l’àmbit de l’educació especial i inclusiva.

Summary: El curs escolar arrencarà amb 153.881 alumnes al Camp de Tarragona


El Reial Cercle Artístic de Barcelona inaugura aquest dimecres l'exposició 'Ramon Casas, Cartellista i el seu temps', una mostra retrospectiva de 53 cartells del modernisme (del 1885 al 1910) dels quals una desena són de l'artista. També incorpora obres gràfiques de Santiago Rusiñol, Alexandre de Riquer, Adrià Gual, Antoni Utrillo o Lluís Labarta. L'objectiu és contextualitzar l'obra de Ramon Casas, motor del modernisme i un dels precursors del disseny gràfic i la publicitat, a través dels seus cartells més representatius, com 'L'auca del senyor Esteve', les portades del setmanari 'Pèl i Plom'a o els anuncis d'Anís del Mono. "Això que es veu a l'exposició no es veurà mai més perquè la intensitat d'aquests colors, el gruix de la tinta litogràfica no té res a veure amb la d'avui. La impressió actual no té aquesta intensitat de color i això és el que li dóna molt de valor", ha remarcat Marc Martí, comissari de la mostra i propietari del fons. Amb l'exposició, el Reial Cercle Artístic se suma a la commemoració de l'Any Casas, una entitat de la qual l'artista en va ser vicepresident. "Casas és un dels iniciadors de l'estil modernista, tant en la tècnica com en la temàtica, per exemple, amb la inclusió del paper de la dona i tot el que era la innovació tecnològica", ha subratllat Josep Fèlix Bentz, president de l'entitat.

Summary: El Reial Cercle Artístic se suma a l'Any Casas amb una exposició dels cartells modernistes més representatius del pintor


Els equilibrismes xinesos de 'Qin Warriors' i 'Fan Dance', i les acrobàcies vingudes des de Mongòlia de la mà de Troupe Nomuna s'han imposat al Festival del Circ de Figueres. Les tres atraccions han rebut els Elefants d'Or durant la gala de lliurament de premis que ha tancat aquesta edició del certamen, la cinquena, on s'ha batut rècord de públic. En total, fins a 30.504 espectadors han passat per les carpes instal·lades al recinte firal i s'ha fet un ple gairebé absolut a les deu funcions dirigides al públic en general. L'organització subratlla que el festival ja s'ha consolidat com "el segon de referència a Europa", tan sols per darrere del degà, el de Montecarlo. Un pressupost de més de mig milió d'euros, 84 artistes de tretze països diferents i fins a 24 atraccions durant els dies que ha durat el certamen ho han fet possible. L'Espectacle Or, que reuneix en una sola funció el bo i millor del Festival del Circ, ha tancat cinc dies frenètics en què Figueres s'ha tornat a convertir en capital internacional del gènere. Cintes aèries, contorsionismes, acrobàcies, diàbolos i pallassos han omplert de nou les carpes instal·lades al recinte firal. En total, s'hi han pogut veure fins a 24 atraccions arribades de la mà de fins a 84 artistes de tretze països diferents. I un cop més, per tancar el certamen, la gala de lliurament de premis –els elefants dalinians d'or, plata i bronze- ha posat el punt i final a l'edició d'un festival, la cinquena, que ha batut un nou rècord de públic i ha tornat a projectar portes enfora la capital de l'Alt Empordà.  En total, el Festival del Circ – Elefant d'Or – Ciutat de Figueres ha rebut 30.504 espectadors, i ha fregat gairebé el 100% d'ocupació a les deu funcions destinades a tots els públics. L'organització destaca que ara, després d'aquesta cinquena edició, el certamen ja s'ha consolidat com "el segon esdeveniment de referència circense a Europa", només per darrere del de Montecarlo, i ja és tot un nom propi dins del gènere. "Serveix de plataforma per donar a conèixer atraccions inèdites i propulsar la carrera de joves artistes de tot el món", indica el seu director Genís Matabosch. La Xina i Mongòlia, al pòdium  Aquest 2016, dos països han ocupat el pòdium del festival: Xina i Mongòlia. Els jocs icaris i equilibris en monocicle de WuQiao Arts School of China, amb el seu 'Qin Warriors', els equilibris de cap de la Sheyang Acrobatic Troupe of China, amb el seu 'Fan Dance', i les bàscules i el volteig acrobàtic de la Troupe Mongòlia han rebut els tres Elefants d'Or.  El número dels 'Qin Warriors', a més, no només ha rebut la màxima distinció del jurat internacional, sinó també el favor dels espectadors. I és que els xinesos també han rebut el Premi del Públic, que atorguen tots aquells qui han passat per les nou sessions programades de les semifinals (els espectacles Blau i Vermell). Per darrere d'elles, les tres atraccions guardonades amb l'Elefant de Plata han estat les dels canadencs Duo 2-Zen-0, amb el seu doble cercle aeri creuat; el pallasso rus Vladimir Deryankin, i les teles aèries de Golden Dream (un tàndem format per l'italiana Ambra Faggioni i l'espanyol Yves Olivares). Pel què fa al bronze, el jurat internacional del Festival del Circ ha reconegut amb aquest elefant el hula hoop aeri de la russa Alexandra Levitskaya, les contorsions amb equilibris dels ucraïnesos Duo Miracle i les cintes aèries de la parella de joves artistes russos Miracle. En total, en aquesta Gala Or hi han competit fins a catorze atraccions. A més dels elefants, també han optat als premis que atorga directament el jurat internacional del festival: el de la Imatge (que han recollit els contorsionistes de Mongòlia Swan Lake) i el de la Crítica (que s'han endut els acròbates ucraïnesos Zhygaltsov Brothers). La gala s'ha clausurat amb l'entrega de diferents premis especials, que s'afegeixen al conjunt de guardons del Festival del Circ. Un festival que, en aquesta edició, ha comptat amb un pressupost superior al mig milió d'euros (en concret, 592.000).

Summary: Els equilibrismes de 'Qin Warriors', 'Fan Dance' i les acrobàcies de Troupe Nomuna s'imposen al Festival del Circ


Els agents van intervenir diverses quantitats de pastilles d'èxtasis, ketamina i metamfetamines ACN Barcelona.-Els Mossos d'Esquadra i la Guàrdia Urbana de Barcelona van detenir aquest dimecres dues persones en un narcopis del carrer Bertrellans del barri Gòtic i van intervenir diverses quantitats de pastilles d'èxtasis, ketamina i metamfetamines. Els agents van dur a terme l'operatiu després de dos mesos d'investigació policial que es va iniciar arran de la col·laboració dels veïns quan van observar que aquest domicili podria ser un punt de compravenda de drogues. Els dos detinguts estan acusats d'un presumpte delicte contra la salut pública en la seva vessant de tràfic de drogues. Els dos cossos policials han fet 70 entrades en domicilis i 108 detinguts des de principis de 2019 relacionats amb el tràfic de drogues. Tant Guàrdia Urbana com Mossos d’Esquadra mantindran el dispositiu de seguretat i les investigacions obertes relatives a aquest tipus de delicte.

Summary: Els Mossos i la Guàrdia Urbana detenen dues persones en un narcopis del Gòtic


Nissan veu "positiu l'interès de potencials inversors" en les instal·lacions de la companyia a la Zona Franca de Barcelona i es compromet a explorar-les a la mesa de la reindustrialització si es converteixen en propostes fermes, segons informa la companyia en un comunicat. Aquest divendres, el president de Foment, Josep Sánchez Llibre, ha assegurat en una entrevista a l'ACN que una empresa de bateries elèctriques està disposada a invertir 3.500 milions d'euros per reindustrialitzar les plantes de Nissan. A més, TV3 ha informat que LG també treballa en un pla per quedar-se les instal·lacions de l'empresa nipona. Malgrat això, Nissan afirma que no té sobre la taula "cap oferta seriosa i ferma". Nissan diu que quan rebi ofertes fermes les analitzarà a la comissió de treball sobre reindustrialització que s'ha creat aquesta setmana amb les administracions públiques i els sindicats en base a l'acord que es va assolir a principis d'agost entre la companyia i el comitè d'empresa.

Summary: Nissan veu "positiu l'interès de potencials inversors" però diu que encara no té cap "oferta ferma"


L'Ajuntament del Port de la Selva (Alt Empordà) ha canviat les pancartes de suport als presos independentistes i a favor de l'autodeterminació per una on es pot llegir el lema 'Llibertat peixos pacífics'. La pancarta, on també hi ha la frase 'Peix al forn', va acompanyada d'un gran llaç blau i s'ha instal·lat al balcó del consistori. El municipi va rebre dilluns, com la resta d'ajuntaments de la comarca, l'acord de la Junta Electoral de Figueres que instava a treure els "símbols" dels consistoris. Entre ells, pancartes de suport als presos, estelades i llaços grocs. L'alcalde, Josep Maria Cervera, va presentar un recurs contra l'acord al·legant falta de "motivació" i "de concreció" però la junta els l'ha desestimat. El Port de la Selva (Alt Empordà) s'ha despertat aquest matí amb una nova pancarta a la façana del consistori. S'hi pot llegir 'Llibertat peixos pacífics' amb un llaç blau a un costat i a l'altre, més petit, 'Peix al forn', i està penjada al balcó principal de l'edifici.  L'alcalde del municipi, Josep Maria Cervera (PDeCAT), ha explicat que es tracta d'una iniciativa veïnal després que el consistori decidís retirar les dues pancartes que hi havia fins fa poques hores en compliment de l'acord de la Junta Electoral que instava els ajuntaments retirar els "símbols". En les pancartes anteriors es podia llegir 'Republiquem' i 'L'autodeterminació és un dret, no un crim' en anglès i no hi havia cap llaç groc.  Cervera ha recordat que van presentar un recurs contra l'acord de la Junta Electoral de Figueres al·legant falta de "motivació" i "de concreció".  Aquest matí han sabut s'han considerat com unes al·legacions i que s'han desestimat. També ha explicat que s'ha decidit per retirar les dues pancartes perquè entenien que podien considerar-se "partidistes" en un context de campanya electoral.  "Un cop retirades, uns veïns ens n'han portat una que parla de la llibertat dels peixos pacífics", detalla Cervera. Considera que aquesta nova pancarta servirà de "prova de cotó" i confia que no es podrà considerar partidista. "Si es considera partidista, què estem dient? Partits que estan per la llibertat i el pacifisme i d'altres que estan per l'autoritarisme i la violència, estem dient això?", es pregunta. I afegeix que entenen que no hi pot haver cap problema "si tothom està en un estat democràtic i juga amb les mateixes regles". Per Cervera, aquesta nova pancarta també servirà per veure si "realment el problema és que es pengin pancartes partidistes" o poder exercir la llibertat d'expressió per dir que a Catalunya és viu una situació "d'anormalitat enorme on per voler votar tenen a gent exiliada i a la presó". A tall d'anècdota, ha explicat que aquest matí han rebut trucades de ciutadans de diferents indrets com Madrid on els feliciten per la iniciativa.  Com a president de l'Associació de Municipis per la Independència (AMI), Josep Maria Cervera afirma que seguiran donant informació als ajuntaments que els facin consultes perquè prenguin les decisions que considerin oportunes de forma autònoma.

Summary: Port de la Selva canvia la pancarta de suport als presos per una amb el lema 'Llibertat peixos pacífics' i un llaç blau


El líder del PSOE es vol reunir amb els líders de totes les forces, també el PP i els grups independentistes ACN Madrid.-El líder del PSOE, Pedro Sánchez, ha anunciat aquest dilluns la seva intenció d'obrir una ronda de consultes amb totes les formacions polítiques –també el PP i els independentistes- per buscar una "solució" al "fracàs" de la investidura de Mariano Rajoy i provar d'evitar unes terceres eleccions. Amb tot, ha afirmat que ell no generarà "expectatives falses" i "no liderarà una alternativa" si no té suports necessaris per fer prosperar la investidura. "L'important és que els líders de les formacions polítiques parlem i veiem quina solució donem a aquest embús polític", ha sentenciat. En aquest sentit ha assegurat que el PSOE actuarà "amb molta generositat" perquè "ha arribat el moment que tots fem política amb majúscules", tot i que ha reiterat que en qualsevol cas votarà "no" a un candidat del PP. El líder del PSOE ha fet aquestes manifestacions després de l'executiva del partit on la cúpula dels socialistes ha abordat el mapa polític que queda després de la victòria del 'no' al Congrés a la investidura de Mariano Rajoy. Sobre la taula la possibilitat que el PSOE tornés a intentar construir un acord amb Podem i C's. Sánchez ha assegurat que la seva intenció amb aquesta ronda de consultes és parlar "amb tots", i també amb el PP, malgrat que ha exclòs Bildu. Del que es tracta, segons ha afirmat, és d'abordar les possibles solucions que les forces poden aportar per evitar unes terceres eleccions.  El PSOE, segons Sánchez, hi va a "escoltar i aportar solucions" sense "vetos" ni "línies vermelles". En aquest sentit ha demanat a Podem i a C's que abandonin també l'enrocament, accedeixin a parlar entre ells i s'avinguin a aportar solucions.  En tot cas ha afirmat que el PSOE "no es presentarà a cap investidura ni plantejarà un programa de govern que no compti amb una majoria suficient per aconseguir una investidura". Segons Sánchez, ara per ara "no liderarà una alternativa". Ha volgut esvair també qualsevol dubte respecte al sentit del vot dels diputats socialistes respecte a una possible investidura de Mariano Rajoy. El PSOE, ha sentenciat, "votarà no" si Rajoy o el PP tornen a presentar un candidat.  "El PSOE estarà en la solució com a alternativa al PP", i "vull parlar amb el PP per saber els seus plans, no perquè el PSOE els doni suport", ha sentenciat.  Convocarà un Comitè Federal "quan hi hagi una solució" Sánchez també ha apuntat que convocarà un Comitè Federal del PSOE quan hi hagi "una solució" a la investidura. En tot cas, segons ha apuntat, no serà abans de les elecció bs basques i gallegues del 25 de setembre. Ha recordat que des que és líder del PSOE ha convocat ja 7 reunions d'aquesta mena. "No hi ha cap altre partit que debati tant com el PSOE", ha conclòs.

Summary: Sánchez anuncia una ronda de consultes amb totes les forces però "no liderarà una alternativa" si no té suports


Les institucions gironines han celebrat la tradicional ofrena floral a la tomba del president Josep Irla a Sant Feliu de Guíxols (Baix Empordà) amb un especial record als paral·lelismes entre la seva etapa i l'actual. El delegat del Govern a comarques gironines, Pere Vila, ha assegurat que les "decisions" que està prenent en els últims mesos l'estat espanyol condueixen a Catalunya "en un escenari ja conegut". Vila ha destacat que "estem en el camí de recuperar les institucions" després de l'aplicació de l'article 155 però el delegat ha volgut destacar que a partir de demà caldrà seguir "el camí perquè els nostres presos polítics i la gent que està a l'exili torni a casa". A més, el representant del govern català ha afirmat que totes les accions que es fan des de la Generalitat per aconseguir la independència no són només "per una part dels catalans, sinó pel conjunt". La tradicional ofrena floral a la tomba de Josep Irla al cementiri de Sant Feliu de Guíxols (Baix Empordà) ha tingut un record per als "presos polítics", després que diferents institucions hagin vist certs paral·lelismes entre la situació actual i el mandat d'Irla. De fet, el delegat del Govern a comarques gironines, Pere Vila, ha afirmat que l'estat espanyol està situant a Catalunya en "un escenari ja conegut" com el que va viure Irla quan va formar un govern a l'exili, després de la Guerra Civil i de l'afusellament de Lluís Companys. De tota manera, Vila ha volgut mirar cap al futur i ha destacat que l'actual govern ja està "en el camí de recuperar les institucions" i per això ha anunciat que la Generalitat està acabant un "anàlisi" sobre tots els efectes que ha tingut el 155 per tal que la ciutadania pugui veure com de "lesiu ha estat pel país" l'aplicació d'aquest article.  En paral·lel a aquesta tasca, el govern català també treballa perquè els "màxims representants empresonats i a l'exili" puguin tornar a casa. Per la seva banda, el president de la Diputació de Girona, Miquel Noguer, assegura que la Diada de Catalunya és una bona ocasió per "defensar la llibertat a decidir", entre d'altres llibertats que té el poble català. Noguer també ha coincidit amb Vila en remarcar la importància de la "unitat" entre la societat civil i les administracions. Per això el president de la Diputació de Girona ha demanat "caminar junts" i tornar a omplir els carrers en la manifestació que es celebra a Barcelona. L'acte ha estat organitzat per la Generalitat, la Diputació de Girona, el Consell Comarcal del Baix Empordà i l'Ajuntament de Sant Feliu de Guíxols. Precisament l'alcalde del municipi, Carles Motas, ha aprofitat l'ocasió per demanar "diàleg" a les administracions. Segons Motas cal recuperar la "normalitat" per tal que l'administració local treballi sense problemes. L'ofrena floral feta a la tomba de Josep Irla al cementiri de Sant Feliu de Guíxols ha finalitzat amb el Cant dels Segadors. La figura d'Irla Josep Irla i Bosch va néixer en una família d'hostalers el 1874. Va ser el més gran de tres germans i va crear una important empresa surera. Capdavanter del republicanisme catalanista a les comarques gironines, va ser alcalde de Sant Feliu de Guíxols (1909) i el 1911 diputat provincial de Girona i, com a tal, membre de l'Assemblea de la Mancomunitat. Amb l'adveniment de la República es va incorporar a Esquerra Republicana de Catalunya, amb qui va ser diputat al Congrés espanyol. Va ser el darrer president del Parlament de Catalunya (1938) abans de la fi de la Guerra Civil. El gener de 1939 es va exiliar a França, i després de l'afusellament de Lluís Companys (1940) va assumir la presidència de la Generalitat. Va organitzar el govern a l'exili, amb Josep Tarradellas com a primer conseller. Va dimitir el 1954, i va morir el 19 de setembre de 1958 a Sant Rafael, Provença (França). El 1981 les seves despulles van ser inhumades i traslladades a Sant Feliu de Guíxols, després de rebre honors oficials

Summary: L'empresonament dels líders independentistes marca l'ofrena floral a la tomba de Josep Irla


El coordinador general del PP, Fernando Martínez Maillo, ha afirmat aquest dimecres que la seva formació “respecta” la decisió de l’Audiència de Madrid de jutjar el partit per la destrucció dels ordinadors de l’extresorer Luís Bárenas, encara que “no la compartexi”. “Confiem e la justícia i estem absolutament convençuts que aquest procediment acabarà bé”, ha dit, perquè “les acusacions populars tenen com a únic objectiu danyar el PP”. Segons Maillo, "en cap cas hi ha cap comportament que pugui ser retret per part de ningú del PP". En aquest sentit ha destacat que el procediment judicial ha patit molts girs, ha estat arxivat en dues ocasions i que la Fiscalia demana l’arxiu de la causa. A més ha afirmat que els únics impulsors del procés “són IU i l’associació ADADE, que ha demostrat la seva complicitat amb el PSOE”. Per aquest motiu ha defensat la “necessitat imperiosa” de “regular les acusacions particulars en aquest país” perquè “no és de rebut que alguns partits polítics estiguin utilitzant una institució decimonònica amb finalitats polítiques”.

Summary: El PP “respecta” però “no comparteix” la decisió judicial de processar-lo per la destrucció dels ordinadors de Bárcenas


Un operatiu conjunt de la Guàrdia Civil, Mossos d'Esquadra i Policia Nacional ha desarticulat un clan familiar al Prat de Llobregat dedicat al tràfic de marihuana. Havien excavat sota de l'immoble per ocultar una plantació. Amagaven l'entrada sota un plat de dutxa. Hi ha sis detinguts acusats de delictes contra la salut pública, defraudació de fluid elèctric, tinença il·lícita d'armes i pertinença a grup criminal. Una setena persona va ser arrestada perquè tenia una ordre d'ingrés a presó per una causa anterior. La investigació ha durat cinc mesos. L'organització tenia vincles amb el narcotràfic internacional i tenia una estructura jerarquitzada i altament especialitzada. Un dels líders del clan s'havia presentat a les eleccions municipals sota el paraigua d'una agrupació local. Els detinguts són sis homes i una dona, sis espanyols i un marroquí, d'entre 22 i 53 anys. La dona va ser detinguda perquè tenia una ordre d'ingrés a presó pendent. La investigació va tenir el seu origen en una informació de la Guàrdia Civil sobre un carregament de marihuana amb destí Holanda. El vehicle amb el que estava previst fer l'enviament estava sent investigat pels Mossos d'Esquadra perquè sospitaven que s'utilitzava per al tràfic de drogues. Era d'un dels líders del clan. D'altra banda, la Policia Nacional tenia una investigació oberta al voltant del cercle de confiança del principal investigat.  Els tres cossos van posar en marxa un equip conjunt i van aconseguir determinar com s'estructurava i com funcionava el clan principal i la resta de persones que hi participaven. El jutjat d'instrucció número 4 del Prat va coordinar les actuacions policials. L'estructura era de tres nivells, amb tasques diferenciades que permetia que poguessin parcel·lar la seva activitat.   Les entrades i detencions es van portar a terme el 19 de juny, sis al barri de Sant Cosme del Prat i una a Abrera. El xalet d'Abrera, on hi havia dos membres del clan, pertanyia a un banc i estava ocupat.  En els registres es van intervenir tres armes curtes, una d'elles de calibre 45, dues simulades, 50 cartutxos de munició, un carregador de pistola, munició de guerra, una defensa elèctrica, una arma de foc llarga inutilitzada, armes blanques contundents, 1.025 plantes de marihuana, 1.016 esqueixos, 24,8 quilos de cabdells, quatre vehicles, 9.900 euros, un comptador de bitllets i documentació diversa.  En un dels immobles registrats es va localitzar una plantació oculta en un soterrani que el clan expressament havia excavat a sota, ocultant l'entrada sota un plat de dutxa de més de 200 quilos de pes, i que s'accionava mecànicament. Havien reforçat l'estructura amb bigues, sense les preceptives mesures de seguretat. El complex estava format per tres estances d'uns quinze metres quadrats i 2,5 metres d'alçada. Allà es van trobar 710 plantes de marihuana i una arma curta d'aire comprimit. Per localitzar aquesta plantació es va utilitzar un equip de Geo Radar per part de personal del Tedax de la Guàrdia Civil.  Van manipular la xarxa general elèctrica per alimentar les plantacions, camuflant l'elevat consum elèctric i amb el corresponent risc d'incendi per sobrecàrrega.  El dia 21 de juny els arrestats van passar a disposició judicial i el jutge va decretar presó per a tres d’ells i llibertat amb càrrecs per als altres quatre. En aquests moments la investigació continua oberta i no es descarten noves detencions.

Summary: Desarticulen un clan familiar al Prat de Llobregat que amagava sota la dutxa l'entrada a una plantació de marihuana


Tècnics de la Diputació de Lleida i del Consell Comarcal del Pallars Sobirà han visitat la carretera de Baiasca per trobar la solució a aquest punt negre que manté el poble aïllat. Els tècnics s'han mostrat favorables a deixar un pas habilitat per emergències (ambulàncies o bombers) i construir un variant. Durant la visita a la carretera no s'han volgut parlar de terminis però el que està clar que els 15 veïns del poble hauran de fer a peu 1.200 metres de carretera fins a un aparcament provisional encara força dies. La desesperació i impotència dels veïns els ha portat a plantejar-se demanar ajuda a l'exèrcit espanyol per poder reobrir la carretera amb unes mínimes garanties de seguretat. El que tenen clar els veïns és que no evacuaran Baiasca  perquè marxar seria com abandonar el poble.  Els veïns de Baiasca porten des de dimarts amb aquesta situació i ja comencen a sortir petits inconvenients com que el Correu no puja a repartir les cartes o que el camió d'escombraries no puja a recollir la brossa. De moment, durant la visita dels tècnics d'aquest divendres, s'ha decidit no seguir invertint diners a assegurar el punt de les esllavissades i destinar tots els esforços a construir una nova variant en un terreny més segur. En uns 15 dies, quan el projecte estigui enllestit, es podrà començar a parlar de terminis i dates, ha dit el tècnic de la Diputació. Tot i haver pres aquesta decisió el que manca encara finançament per construir aquesta variant i des de l'Ajuntament de Llavorsí es demana col·laboració i implicació de totes les administracions donat que es tracta d'un poble aïllat. Si les setmanes d'aïllament que els plantegen en els propers dies són moltes els veïns de Baiasca es plantegen parlar amb la Unitat Militar d'Emergències de l'Exèrcit espanyol perquè els ajudi a sortir d'aquest aïllament en el que es troben per culpa d'un terreny inestable.

Summary: L'accés rodat a Baiasca estarà tancat fins que es construeixi una variant


La reunió que JxCat, ERC i la CUP han celebrat aquest matí al Parlament no ha aportat novetats en la negociació per a la investidura de Turull, segons han explicat a l'ACN fonts pròximes a la trobada. Tot i que aquest matí, en una entrevista a 'Els Matins de TV3', el diputat de al CUP Carles Riera confiava que la reunió pogués servir per arribar a un acord "nítidament republicà" que facilités la decisió de les bases del partit, les fonts consultades asseguren que no hi ha hagut moviments d'última hora. Així doncs, ara la decisió ja està en mans dels militants de la CUP i el consell polític de la formació que es reuneix a les 15 hores, dues hores abans que comenci el ple d'investidura. És necessari que els quatre diputats de la CUP votin a favor de la investidura de Turull perquè sigui escollit aquesta tarda en primera volta, abans que Turull vagi al Suprem aquest divendres.

Summary: La reunió entre JxCat, ERC i la CUP no aporta ofertes d'última hora per a la investidura de Turull


- La reina Letizia ha assenyalat aquest dilluns, en català i durant el seu discurs a l'acte de lliurament dels Premis rei Jaume I a València, que "Espanya és terra d'homes i dones capaços, de ciutadans disposats a millorar i conviure amb els millors valors". Durant la seva intervenció, en substitució de Felip VI (que no té cap acte públic al llarg de la setmana) la reina Letizia ha dit que el monarca li havia demanat "traslladar tota l'estima i afecte". Al final del seu discurs, la reina ha dit que li agradaria impulsar la idea que "el coneixement, la ciència, l'educació, la cultura i la innovació, que és el que ens continuarà fent créixer com a país en una Espanya millor i més justa".  Letizia ha dit agraït els valencians "el seu compromís amb l'esperit emprenedor, l'impuls a la ciència i la tecnologia i la innovació" i ha dit que "la Comunitat Valenciana està decidida a avançar per enfortir entre tots el nostre país". A l'acte, durant el qual es lliuren els premis en matèria d'investigació, economia, ciència, urbanisme i noves tecnologies, ha assistit el president de la Generalitat Valenciana Ximo Puig, el president de les Corts Valencianes Enric Morera, el delegat del govern espanyol Juan Carlos Moragues i l'alcalde de València Joan Ribó, entre altres. Ximo Puig: "Cap veritat de part és definitiva i mai pot justificar el trencament de la convivència" Durant la seva intervenció, el president de la Generalitat Valenciana Ximo Puig ha manifestat que la ciència "fomenta l'existència del dubte per abandonar dogmatismes i és el millor antídot contra fanatismes". Puig ha afegit que són valors que han d'impregnar la societat "davant les crisis que patim".  El cap del Consell ha dit que "cap veritat de part és definitiva i mai pot justificar el trencament de la convivència. Raonem, dubtem, respectem i no ens donem per vençuts, aconseguim que com en altres moments històrics de la democràcia, moldejar sentiments compartits".   Puig ha remarcat que fa 40 anys "vam començar a constatar que viure junts implica sumar intrahistòries, significa disputar a l'emoció l'hegemonia de la raó. Fa més de 30 anys vam començar a compartir un projecte que esborrava els límits entre països per substituir-los per una realitat conviscuda de pau , progrés i democràcia. aquesta Espanya que suma, aquesta Europa conviscuda ens ha fet millors a tots els pobles, a totes les persones que la formem".

Summary: La reina Letizia: "Espanya és terra de ciutadans capaços, disposats a millorar i conviure amb els millors valors"


JxSí ha presentat el pla de xoc social pactat amb la CUP en forma de propostes de resolució, que seran votades aquest dijous en el ple sobre emergència social i reactivació econòmica. Com deixa clar en el redactat, la coalició entre CDC i ERC supedita la major part d'aquestes propostes a l'aprovació dels pressupostos del 2016. La pobresa infantil, l'energètica i l'habitacional, a més de l'àmbit sanitari són prioritaris per a la llista independentista. Així, plantegen incrementar les beques menjador que cobreixen el 100% del cost, dotar el fons contra la pobresa energètica d'almenys 10 milions d'euros, establir protocols per evitar els desnonaments i destinar 10 milions d'euros a augmentar el parc públic d'habitatge i reduir en un 50% les llistes d'espera diagnòstiques i en un 10% les quirúrgiques (100 milions). No és cap sorpresa que JxSí vinculi el pla de xoc a l'aprovació dels pressupostos. Durant el matí, el president de la Generalitat i sis consellers han remarcat que els comptes del 2016 són imprescindibles per finançar bona part de les mesures compromeses. El propi grup parlamentari havia avisat ara fa uns dies que les propostes de resolució serien bàsicament la translació al Ple del Parlament del pla de xoc. Entre d'altres mesures socials, destaca la recuperació de la Renda Mínima d'Inserció com a dret subjectiu i l'ampliació del seu pressupost per garantir el 100% de cobertura i el manteniment de les persones que, passats els 60 mesos de permanència, mantenen les circumstàncies que van generar el dret a percebre-la. JxSí ha evitat fer cap referència a la Renda Garantida de Ciutadania, perquè actualment ja hi ha una ILP en tràmit parlamentari.  En l'àmbit fiscal, JxSí planteja reduir l'impost sobre les rendes del treball en els trams més baixos i reinstaurar l'impost sobre dipòsits bancaris, ja en els propers pressupostos tot i que està suspès pel Tribunal Constitcional. A més, proposa crear una policia fiscal especialitzada en el frau fiscal de major transcendència, que col·laboraria amb les autoritats judicials i el ministeri fiscal en la persecució de la delinqüència econòmica. Accelerar la reconversió de l'Institut Català de Finances en un banc públic i estudiar la creació de noves figures de fiscalitat ambiental són altres propostes en aquesta matèria. Entre les 14 propostes de resolució presentades també han inclòs les reclamacions que el departament d'Economia fa al ministeri d'Hisenda pel que fa al pagament de les bestretes del 2014 i a l'avançament dels diners del Fons de Liquiditat Autonòmic corresponent al 2016.

Summary: JxSí supedita bona part de les propostes de resolució contra la pobresa a l'aprovació dels pressupostos del 2016


El regidor d'ERC a Sant Joan de Vilatorrada, Jordi Pesarrodona, preveu presentar entre aquesta tarda i dijous al matí una denúncia als Mossos d'Esquadra pels centenars d'insults i amenaces que, segons diu, ha rebut després que es fes viral a les xarxes socials una imatge on apareix amb un nas de pallasso al costat d'un guàrdia civil. La foto es va fer la setmana passada, durant l'escorcoll que la policia espanyola va protagonitzar al Departament de Governació de la Generalitat. Segons ha explicat el mateix regidor a l'ACN, la seva única intenció era protestar per l'acció policial i, per això, es va estar dues hores plantat al costat del policia fins que aquest va marxar. "Va ser una acció simbòlica de protesta, res més", ha explicat. Des de llavors, Pessarrodona ha rebut milers de missatges de suport, però també insults i amenaces, fins i tot, de mort.  El regidor republicà ha explicat que són molts més els insults que les amenaces que ha rebut, però assegura que la seva família té por i pateix per ell, i això és que l'ha dut a posar-ho en coneixement dels Mossos d'Esquadra. Segons ha relatat, un cop ho va explicar als mossos, la policia li va recomanar que presentés denúncia i això és el que preveu fer entre aquesta tarda i dijous.  Malgrat això, Pesarrodona també ha explicat que la imatge ha estat molt ben rebuda i que són molts més els missatges de suport que ha rebut. "Entenc que hi hagi algú a qui li molesti, i està bé que m'ho expliqui, per això volem la democràcia, però no s'ha de fer amb l'insult i l'amenaça", ha lamentat.

Summary: Un regidor d'ERC al Bages rep amenaces de mort per posar-se un nas de pallasso al costat d'un guàrdia civil


La Plataforma Anti-Incineradora de Cercs (PAIC) exigeix al govern català que faci "efectiva" la moratòria contra nous projectes d'incineració de residus urbans i industrials, aprovada el passat mes de març al Parlament. El col·lectiu ha convocat una mobilització, pel proper 13 de setembre, a les portes de la central amb l'objectiu de "pressionar" a les forces polítiques de l'hemicicle. Cal recordar que la moratòria, presentada per la CUP, va tenir el suport de Comuns, ERC i Junts per Catalunya. La protesta arriba després que l'executiu català hagi tombat el projecte de construcció d'una planta incineradora de residus industrials al municipi berguedà per "incompatibilitats urbanístiques".

Summary: La Plataforma Anti-Incineradora farà una mobilització per exigir que es faci efectiva la moratòria aprovada al Parlament


La direcció general de la Dona de la conselleria d'Igualtat i Polítiques Inclusives de la Generalitat Valenciana estudiarà el contingut dels cartells que promocionen un sopar de Nadal amb  les sigles del Sindicat Professional de Policies i Bombers (SPPB) de València i emetrà un informe per avaluar el possible contingut "sexista" del mateixos. Així ho ha donat a conèixer aquest dijous la consellera d'Igualtat i vicepresidenta valenciana, Mónica Oltra, a preguntes dels mitjans sobre la polèmica generada pel contingut de dos cartells amb el logotip del SPBB on apareixen dones amb poca roba i amb les frases "Aquesta vegada t'escorcollaran a tu" i "Intenta apagar aquest foc", convidant al sopar de Nadal del sindicat.  A través d'un comunicat, el SPBB ha remarcat que el sindicat "no organitza ni coordina" l'esdeveniment sinó que ofereix als seus afiliats un descompte en aquest sopar-espectacle. En aquest sentit, indica que  la publicitat de l'oferta confeccionada i publicitada pel SPPLB en la seva pròpia pàgina web no conté aquestes imatges i que ha estat l'empresa organitzadora la que ha realitzat dos nous dissenys, que el sindicat considera "inadequat" i que no reflecteix els valors que representa, "especialment a la imatge inadequada, perjudicial i distorsionada que aporta sobre la policia en general, les dones policies en particular i les dones en general". En aquest sentit, assenyalen que malgrat incloure les seves sigles el sindicat no pot retirar la campanya, i afegeix que des de determinats àmbits polítics i sindicals "s'està difonent de manera interessada". Al respecte, anuncia que està recollint informació en aquest sentit per la responsabilitats que puguin derivar per part seva. "El Sindicat fa una política activa contínua d'empoderament de les companyes que durant moltíssim temps han hagut de suportar el pes d'una estructura i professió altament masculinitzada i jerarquitzada, sent perfectament conscients de les dificultats que això comporta per a les mateixes en el seu dia a dia, remenant i bandejant actituds de l'estructura policial, prejudicis i tòpics, i que lamentablement situacions com aquesta no ajuden", assenyala.  Per aquest motiu, el sindicat demana disculpes a les dones, "especialment a les companyes, simpatitzants, afiliades i per descomptat delegades del SPPLB que sent perjudicades per aquesta situació en ser aprofitat de manera hipòcrita per altres organitzacions de manera interessada". Així mateix, ha anunciat una investigació sobre el fet i depuració de responsabilitats internes.  L’alcalde de València Joan Ribó ha considerat que el cartell "és profundament masclista, profundament desagradable d'aquests que hauria d’esborrar-se perquè l’ús del cos de la dona com a mer reclam comercial és totalment intolerable”. Ribó ha recordat la violència que pateixen cada dia les dones: “ja sigui física, emocional o verbal, però també econòmica o mitjançant determinada publicitat que s’ha d’eradicar. Som una societat compromesa amb la igualtat, i així ho denfesa l’Ajuntament de València”. Per la seva banda, la regidora de Protecció Ciutadana, Anaïs Menguzzato, ha exigit al sindicat SPPLB la retirada immediata dels seus cartells, però també ha demanat una disculpa "especialment amb les agents, amb les dones policies que són professionals i no l'entreteniment de ningú, com pretenen representar aquestes imatges”. “Els policies han de donar exemple en la seua lluita per la igualtat i afortunadament això és el que fa la majoria” ha afegit Anaïs Menguzzato que ha reafirmat “el compromís d'este govern i el meu en la lluita contra el masclisme i la violència de gènere” i ha qualificat estes manifestacions del sindicat SPPLB com a “inacceptables”.

Summary: El govern valencià estudiarà si hi ha sexisme a l'anunci d'un sopar amb les sigles del sindicat de policies i bombers


Una interna de la presó del Puig de les Basses de Figueres ha fet vaga de fam i líquids durant gairebé una setmana per reclamar millors condicions i un trasllat a prop de Lleó, on té la seva família. El Departament de Justícia assegura que la reclusa ja ha aturat la reivindicació i que Institucions Penitenciàries -que depenen del Ministeri d'Interior- estan tramitant la seva reubicació. Des de Serveis Penitenciaris de la Generalitat s'ha compromès a fer un canvi provisional a la presó de Ponent (Lleida) en cas que el trasllat s'endarrereixi. Segons ha fet públic el Col·lectiu de Suport a les dones  preses de l'Aragó (CAMPA) a través del seu bloc, la dona denuncia des de fa temps la situació i la impossibilitat de rebre visites.  El col·lectiu assegura que la dona va iniciar la seva vaga de fam i líquids fa gairebé una setmana com a protesta per les condicions en les quals diu trobar-se a la presó de Figueres i pel fet d'haver estat traslladada a aquest centre tenint en compte que la seva família viu a Lleó. En concret, afirmen que estava sotmesa a "constants escorcolls" i que pràcticament "no podia realitzar activitats socioeducatives". A més, la dona denunciava que no podia rebre visites perquè es troba molt lluny de casa seva.  Justícia ha explicat que la dona ja ha aturat la seva reivindicació i que Institucions Penitenciàries està tramitant el seu trasllat a un centre proper a casa seva, tot i que no han concretat quin. Si el procés s'endarrereix, Serveis Penitenciaris de la Generalitat s'ha compromès a assumir una reubicació provisional al Centre Penitenciari de Ponent.

Summary: Una interna de la presó de Puig de les Basses fa vaga de fam per reclamar millors condicions i que la traslladin a Lleó


L'empresa catalana E. Vila Projects, especialitzada en la fabricació de tecnologia d'infrarojos i energia ultraviolada per a la indústria i l'àmbit científic, ha obert una filial a Mèxic per distribuir els seus productes a Amèrica Central i Amèrica del Sud. Segons un comunicat de la conselleria d'Empresa i Coneixement, la filial s'ha ubicat a Puebla de Zaragoza, una ciutat d'1,5 milions d'habitants situada a 150 quilòmetres de la capital del país, on preveu començar a fabricar els seus productes per diversos sectors com el de l'automòbil, l'aeroespacial o les arts gràfiques a partir del 2022. Per expandir-se al mercat mexicà, E. Vila Projects ha comptat amb el suport d'ACCIÓ a través de l'Oficina Exterior de Comerç i d'Inversions a Mèxic. La nova filial de E.Vila Projects compta amb una plantilla de cinc persones que distribueixen els seus productes per a clients del mercat mexicà i d'altres països com Colòmbia, Perú, l'Equador o el Brasil.  L'empresa catalana està especialitzada en la fabricació de productes que utilitzen tecnologia d'infrarojos i energia ultraviolada, així com productes de quars (com ara materials de laboratori). L'empresa catalana amb seu a Sant Fruitós de Bages treballa per indústries com la de l'automòbil, les arts gràfiques, el sector aeronàutic o els del vidre, la fusta i el tèxtil. Segons la directora general de l'empresa, Eugènia Vila, van decidir crear una filial a Mèxic "per la seva força i creixement i la seva capacitat d'estar a l'última tecnologia". "Les millors companyies del món estan implantades a Mèxic i ser-hi ens permet crear sinergies amb clients catalans que també hi estan presents", subratlla. L'empresa catalana també destaca que treballar al mercat mexicà "és el primer pas per entrar als Estats Units posteriorment". Fundada l'any 2008, E. Vila Projects compta actualment amb una plantilla d'una quinzena de treballadors i una facturació d'uns 2 milions d'euros. L'empresa exporta el 40% del seu negoci a països com Itàlia, Portugal, França, Xile o Xina, a banda de Mèxic i Colòmbia.

Summary: L'empresa catalana E. Vila Projects obre una filial a Mèxic


La Guàrdia Civil està investigant si l'autor del triple assassinat de Terol i ex militar serbi, Norbert Feher, conegut com Ígor el Rus, té relació amb el doble crim de Susqueda (Selva). Feher, buscat a Itàlia per diversos assassinats, va matar a trets dos agents de la Guàrdia Civil i un veí a Albalate del Arzobispo . La policia està ara en contacte amb els Mossos d'Esquadra, que es fan càrrec de la investigació del cas dos joves apareguts morts al pantà, per determinar si podrien estar relacionats. La parella del Maresme va desaparèixer quan feien una excursió a l'embassament el passat 24 d'agost i els seus cossos van apareixen surant a l'aigua gairebé un mes després. La noia tenia un tret al cap i el jove diverses ferides al tronc compatibles amb una arma de foc.

Summary: La Guàrdia Civil investiga si l'autor dels assassinats de Terol, Ígor el Rus, té relació amb el doble crim de Susqueda


La CUP ha negat que hi hagi risc de trencament intern tot i que hi hagi opinions diferents al voltant de la investidura, i ha assegurat que mantenen la seva posició inicial de no investir Artur Mas. En roda de premsa, el portaveu de la CUP al Parlament, Albert Botran, ha assegurat que dintre de la formació hi ha hagut debats intensos en altres ocasions i ja eren conscients que això passaria arran dels resultats del 27-S. Al seu parer, sortejar-los de manera positiva "enfortirà" l'organització. Botran ha apuntat que sempre han dit que no investiria Mas, però quan se li ha preguntat si portarien a votació de l'assemblea una proposta que inclogués el seu nom s'ha limitat a dir que "correspondrà valorar-ho en el seu moment".  Tot i que el diputat Benet Salellas va admetre dilluns que abocar la CUP a un debat "Mas o març" podia portar la formació a una "fractura", el portaveu al Parlament, Albert Botran ho ha negat aquest dimarts en roda de premsa. "El debat intern no implica un risc de trencament", ha dit Botran després que l'organització Endavant es mostrés contrària en un comunicat a investir Mas. Mentrestant, Poble Lliure ha apostat per desencallar les negociacions perquè "no afavorir la ruptura independentista en el moment actual representa posar-se al costat de l'Estat i l'oligarquia". El portaveu parlamentari ha argumentat que la CUP és una organització plural, amb opinions diferents que ara agafen més cos per la proximitat de la jornada de debat nacional de diumenge a Manresa, on valoraran tots els escenaris que hi ha sobre la taula però no procediran, en principi, a fer cap votació. Aquests comunicats de Poble Lliure i Endavant són "preses de posició legítimes" que la CUP no entén com una "font de divisió i de debilitat". "Forma part de la normalitat d'una organització que ha de prendre posició sobre un esdeveniment polític important", ha insistit. En aquest sentit, ha assegurat que no han canviat d'opinió respecte a la investidura de Mas. "Sí, és clar, és el que hem mantingut sempre", ha resposta quan se li ha preguntat si la CUP manté que no l'investirà. Ara bé, quan se li ha demanat si portarien a votació de l'assemblea un acord sobre el què, el com i el quan i que inclogués el nom de Mas, Botran s'ha limitat a dir que "correspondrà valorar-ho en el seu moment". "És avançar molt els escenaris, no deixar ni que passi el debat de diumenge", ha dit. Pel que fa a la consecució d'un acord, ha considerat que les coses "maduren adequadament" perquè les dues parts tenen "el mandat d'arribar a un bon acord", i no ha descartat que es pugui tancar abans del 4 de desembre, tot i que sembla difícil que la CUP pugui ratificar-ho en assemblea.  Sobre el nou partit que vol fundar CDC, Botran ha considerat positiu que l'autonomisme perdi un altre sector, però ha evitat posicionar-se sobre "com es reorganitza el centre-dreta català, l'independentisme liberal".

Summary: La CUP nega ara que hi hagi risc de trencament intern i manté que no investiran Artur Mas


Protecció Civil ha aixecat el confinament de l'institut de Constantí un cop comprovat que les concentracions de gas detectades a la zona no són tòxiques. El producte venia d'una refineria de Repsol de la Pobla de Mafumet. Tècnics de Medi Ambient han estan fent mesuraments i han comprovat que els nivells de gas sulfhídric estaven per sota del llindar de perill. Es tracta de sulfhídric i no gas fosgen, com s'havia apuntat inicialment. Repsol ha especificat que l'augment dels nivells de sulfhídric s'ha donat durant una purga d'aigua d'un tanc de cru que, segons ha companyia, s'ha corregit immediatament després de detectar-se. El SEM ha hagut d'atendre una dona a Sant Salvador per un mareig però se li ha donat l'alta ''in situ''.  (Aquesta notícia actualitza l'anterior sobre el mateix tema amb la versió de Repsol i les darreres informacions de Protecció Civil) En un inici, s'havia informat que el gas era fosgen, un gas molt tòxic, però posteriorment s'ha comprovat que era sulfhídric, el gas que fa la típica olor d'''ous podrits'' que és perceptible inclús en concentracions molt baixes. La qualitat de l'aire s'ha recuperat en menys de dues hores.  Segons ha explicat Repsol, aquesta operació es realitza habitualment i consisteix en separar l'aigua del cru. L'aigua que es purga d'aquests tancs s'envia a la planta de tractament d'aigües per al seu processament. Malgrat les olors, la companyia ha insistit que els valors de concentració no han suposat en cap moment risc per a la població. Protecció Civil, que ha activat el pla PLASEQCAT, ha informat també que el Sistema d'Emergències Mèdiques (SEM) ha activat set unitats preventivament a Constantí, i dues unitats a l'Institut el Pont del Diable de sant Salvador, on una dona ha estat atesa després de patir un mareig i se li ha donat l'alta ''in situ''. Una dotació de Bombers i tres patrulles dels Mossos d'Esquadra també han participat en la resolució de l'incident.

Summary: ACTUALIZACIÓ:S'aixeca el confinament de l'institut de Constantí un cop comprovat que les concentracions de gas no són tòxiques


L’Ajuntament de Banyeres del Penedès començarà aquesta setmana els tràmits per expropiar el terreny on hi ha soterrat un poblat iber de 2,5 hectàrees d’extensió. Segons ha avançat Catalunya Informació i ha confirmat l’ACN, l’alcalde Amadeu Benach es reunirà aquest dimarts amb els serveis tècnics i jurídics per començar l’expropiació, un cop esgotat el termini fixat per ell mateix per intentar arribar a una entesa per la compra dels terrenys. Benach lamenta la falta d’acord, ja que la proposta de l’Ajuntament excloïa de la compra els dos habitatges que hi ha a la finca i evitava un desallotjament durant els primers anys d’excavació. Ara però, l’alcalde adverteix que l’expropiació afectarà tot el terreny, incloent els habitatges. La proposta de compra per part del consistori, recorda l’alcalde, oferia 80.000 euros als dos propietaris dels terrenys i els permetia seguir utilitzat els dos habitatges mentre no fos necessari ensorrar-los per fer avançar l’excavació. L’entesa, però, no ha estat possible perquè un dels dos propietaris reclamava un import superior, que Benach s’ha negat a acceptar. Superada la data límit del 31 de desembre que va fixar l’alcalde com a marge per arribar a una entesa, ara el govern municipal començarà els tràmits per expropiar tota la finca. “Em sap molt greu”, assegura Benach a l’ACN, tot justificant l’expropiació “per una qüestió d’interès públic”. “No ens podem quedar passius davant un jaciment declarat Bé Cultural d’Interès Nacional”, afegeix.

Summary: L’Ajuntament de Banyeres del Penedès inicia els tràmits per expropiar el terreny del jaciment iber


L'Ajuntament de Viladecans ha mostrat aquest divendres la seva "incomoditat" per la possible arribada de la polèmica cadena nord-americana de menjar ràpid Hooters, famosa per les seves cambreres lleugeres de roba, al centre comercial Vilamarina del municipi el pròxim estiu. Tot i no tenir confirmació oficial, en una carta dirigida al conseller delegat de Merlin Propierties, empresa propietària del centre comercial, l'alcalde de Viladecans, Carles Ruiz, li demana que "valori adequadament l'oportunitat" que aquesta operació es dugui a terme. A la missiva, Ruiz recorda que Viladecans és una ciutat "jove i dinàmica" que lluita per la igualtat d'oportunitats i per situar la dona lluny de ser un objecte de màrqueting, valors, assegura, molts allunyats dels que promou la cadena Hooters.  La cadena Hooters, que a Europa està present al Regne Unit, Alemanya, Suïssa, Àustria, Hongria, República Txeca i Rússia, ha anunciat aquesta setmana la voluntat d'obrir una quinzena de restaurants a l'Estat, el primer d'ells al centre comercial Vilamarina de Viladecans el pròxim mes de juliol, que suposarà la creació de 50 llocs de feina.

Summary: L'Ajuntament de Viladecans mostra la seva "incomoditat" per la possible arribada de la cadena Hooters al municipi


El vicepresident del Govern, Pere Aragonès, ha assegurat que no s'asseuran a negociar els pressupostos de l'Estat mentre no hi hagi cap gest cap als presos i exiliats per part del govern espanyol. Així, ha respost al primer secretari del PSC, Miquel Iceta, que aquest dissabte afirmava que si s'aprovessin els comptes Catalunya rebria l'any vinent 2.200 milions més. Aragonès ho ha dit en l'acte d'inici de la campanya 'Ciutats republicanes, ciutats de progrés', aquest diumenge a Tarragona. Pel líder republicà, "la dignitat i la llibertat la dels presos polítics i la de Catalunya no s'intercanvia per cap partida pressupostaria", ja que "les llibertats i els drets de la ciutadania no tenen preu". "No podem acceptar fer votacions gratuïtes i gestos de confiança cega", ha reblat. Per això, ha emplaçat l'executiu de Madrid a "moure's" atès que encara no han demostrat cap diferència respecte a la "línia repressiva" del govern de Rajoy.

Summary: Aragonès a Iceta: "La dignitat i la llibertat dels presos i de Catalunya no s'intercanvia per cap partida pressupostària"


17 persones han estat detingudes en aplicació de la Llei d'Estrangeria durant el segon operatiu que Mossos d'Esquadra, Guàrdia Urbana i Policia Nacional han dut a terme en 15 dies contra l'actuació de carteristes reincidents al Metro de Barcelona. A banda, també hi ha 2 persones investigades policialment per apropiació indeguda d'un telèfon mòbil i 1 denunciada per tinença d'haixix. El desplegament s'ha dut a terme al llarg d'aquest divendres –ha començat a les dotze del migdia i ha acabat passades les set de la tarda- a les línies 1, 2, 3, 4 i 5 de Metro i també a Rodalies. Segons els cossos de seguretat, els 17 detinguts acumulen més de 300 detencions majoritàriament per delictes contra el patrimoni, i no 150 com la font informant ha indicat en un primer moment. L'operatiu d'aquest divendres s'emmarca en el dispositiu Draga de prevenció de furts i robatoris violents a la xarxa ferroviària de Barcelona, que es va posar en marxa el passat 27 d'agost. Es tractava de localitzar carteristes multireincidents actuant 'in fraganti' o buscant víctimes potencials, identificar-los, verificar-ne la identitat i comprovar-ne la situació administrativa a Espanya i si tenien requeriments pendents. A més, efectius de la policia s'han situat al centre de Seguretat i Protecció Civil del Metro per monitoritzar l'operatiu a través de les càmeres de seguretat de les instal·lacions. El dispositiu ha comptat amb la cooperació i col·laboració dels centres i departaments de Seguretat de TMB Metro, Renfe i Adif. Més d'un centenar d'efectius dels tres cossos policials han participat en el desplegament. Mossos i Guàrdia Urbana han intervingut per prevenir conductes il·lícites o incíviques, garantir la seguretat ciutadana i mantenir l'ordre públic. La Policia Nacional ha actuat en l'àmbit de les seves competències comprovant la situació administrativa de residència a Espanya. Cal recordar que en el primer dispositiu contra l'actuació de carteristes reincidents al Metro de Barcelona, el 27 d'agost, es van detenir 23 persones, tot i que finalment 6 de les detencions per la Llei d'Estrangeria van quedar sense efecte.

Summary: ACTUALIZACIÓ:17 detinguts en el segon operatiu policial contra els carteristes al Metro de Barcelona


La presidenta de l’ANC, Elisenda Paluzie, ha assegurat aquest dissabte que la detenció del membre del Secretariat Nacional de l’ANC Jordi Alemany, que tenia una ordre de detenció per no haver-se presentat a declarar al jutjat d'instrucció número 4 de Girona com a investigat per les protestes de l'aniversari de l'1-O, “és l’expressió d’aquesta repressió col·lectiva que afecta moltíssima gent a Catalunya i que està relacionada amb les mobilitzacions de protesta”. “És lògic que el poble de Catalunya, o una part, no accepta la repressió que s’evidencia en el judici del Suprem i està en constant mobilització”, ha afirmat en unes declaracions prop de l’escenari on aquest dissabte acabarà la manifestació pel dret a decidir a Madrid.  Paluzie ha afirmat que l’ANC “respecta les decisions de la gent de Catalunya que pateix la repressió per mobilitzar-se”, i ha recordat que avui fa 17 mesos que Jordi Sànchez i Jordi Cuixart estan en presó preventiva per haver organitzat una manifestació pacífica”. La Policia Nacional ha detingut Alemany aquest migdia al costat de l'escenari que l'assemblea està muntant amb motiu de la manifestació convocada per aquest dissabte a la tarda a la capital espanyola.  Estava citat a declarar el passat 7 de març, però va decidir no presentar-se davant del jutge. Està denunciat pels Mossos d'Esquadra per desordres públics, ultratge a la bandera, danys i delicte lleu de lesions per suposadament formar part del grup de manifestants que van entrar a la seu de la Generalitat i van despenjar la bandera espanyola. Fonts policials han explicat que la detenció s'ha produït quan han identificat Alemany per haver intentat treure una bandera i una pancarta a un participant en una manifestació que hi havia aquest dissabte migdia al centre de Madrid.  Un cop l'han identificat, han comprovat que hi havia un requeriment per part del jutjat gironí i l'han detingut. Aquest dissabte al migdia, una dotzena de persones amb una pancarta de la Falange Española Digital s'han manifestat pel passeig del Prado, prop de l'escenari on es faran els parlaments al final de la marxa contra el judici de l'1-O. Alemany és el primer investigat que va ser citat pel jutjat 4 de Girona per les mobilitzacions durant l'aniversari del referèndum de l'1 d'octubre en aquesta ciutat. Després de no presentar-se a declarar, el jutge va ordenar que fos arrestat i conduit al jutjat. En el seu compte de Twitter, Alemany ha confirmat la detenció i ha dit esperar sortir "aviat" per poder-se manifestar a la tarda "amb els companys de l'ANC". "No podem cedir davant la repressió, hem d'assumir que la independència trenca amb les seves idees i desobeir-les", ha afegit.

Summary: L’ANC diu que la detenció a Madrid d’un membre del seu Secretariat Nacional “és l’expressió de la repressió col·lectiva”


La xarxa oncològica de cures pal·liatives de l’Institut Català d’Oncologia (ICO) i l’Institut Català de la Salut (ICS) atén les necessitats d’atenció pal·liativa del 75% de la població de Catalunya. La xarxa, impulsada el mes d’abril de 2016 pel Departament de Salut, integra els hospitals Duran i Reynals, Bellvitge, el Trueta de Girona, el Germans Trias i Pujol de Badalona, l'Arnau de Vilanova de Lleida i el Vall d’Hebron, a més del Programa d’atenció domiciliària i equips de suport de l’atenció primària (PADES) de l’ICS. Els professionals que formen part d’aquesta aliança van realitzar l’any 2016 un total de 2.253 primeres visites a consultes externes i 2.007 visites de consultoria a pacients hospitalitzats. A més, l’any passat, els centres de la xarxa van donar d’alta 1.065 persones ingressades i van atendre al domicili prop de 47.000 persones. Cada any, un professional de medicina familiar i comunitària visita a les consultes d’atenció primària fins a 25 persones que requereixen rebre atenció pal·liativa. A Catalunya, entre un 1,3% i un 1,5% de la població general té necessitats de rebre atenció pal·liativa. Aquest percentatge se situa entre el 35% i el 45% dels malalts ingressats en hospitals d’aguts, entre el 60% i el 70% de les persones ingressades en residències i en el 70% dels pacients atesos en centres sociosanitaris.  Malgrat que els professionals de la xarxa atenen majoritàriament les necessitats de cures pal·liatives de persones que tenen càncer –tant adults com infants–, aquest model d’atenció va més enllà de les malalties oncològiques. Diversos estudis estableixen que el 45% dels pacients tributaris de rebre cures pal·liatives estan diagnosticats de càncer i el 55% restant estan diagnosticats d’altres malalties cròniques en estat avançat, fonamentalment insuficiència cardíaca, insuficiència renal, insuficiència hepàtica, malaltia pulmonar obstructiva crònica, malalties neurodegeneratives, malaltia d’Alzheimer i infecció per VIH o sida. Les cures pal·liatives són un model assistencial que permet millorar la qualitat de vida de les persones que pateixen malalties cròniques avançades i de les seves famílies. Els professionals que es dediquen a aquesta disciplina aborden les necessitats físiques, emocionals, familiars, socials, espirituals, d’aspectes pràctics, de presa de decisions, de maneig del final de vida i d’afrontament del dol de les persones malaltes i de les seves famílies. Això es realitza mitjançant un abordatge multidisciplinari. Per això, als equips de cures pal·liatives treballen coordinats professionals de la medicina, de la infermeria, de la psicologia, del treball social i de la fisioteràpia, entre d’altres.   El dret a rebre cures pal·liatives es considera un dret humà, lligat als drets a la salut i a la vida, que estan recollits als articles 25 i 3, respectivament, de la Declaració Universal dels Drets Humans.   D’altra banda, l’article 20 de l’Estatut d’Autonomia de Catalunya de 2006, referent al "dret a viure amb dignitat el procés de la mort", estableix que "totes les persones tenen dret a rebre un tractament adequat del dolor i cures pal·liatives integrals i a viure amb dignitat el procés de llur mort", i que tenen també "dret a expressar llur voluntat d’una manera anticipada per tal de deixar constància de les instruccions sobre les intervencions i els tractaments mèdics que pugui rebre, que han d’ésser respectades, en els termes que estableixen les lleis, especialment pel personal sanitari quan no estiguin en condicions d’expressar personalment llur voluntat". Catalunya té una gran tradició en l’aplicació de les cures pal·liatives als centres sanitaris i s’ha convertit en una referència internacional en aquest model d’atenció, segons el departament. Tot i així, el director de la Xarxa de cures pal·liatives ICO-ICS, Jordi Trelis, adverteix que encara queda molta feina a fer i que "és necessari combatre alguns mites que encara perduren al voltant de les cures pal·liatives". Un d’aquests mites és, explica Trelis, la identificació de les cures pal·liatives amb la mort i amb el càncer. El director de la Xarxa demana "promoure un debat públic sobre un tema que afecta el 100% de la població". El doctor Trelis també demana una major conscienciació dels professionals sanitaris sobre la importància que té integrar aquest model d’atenció en la pràctica assistencial habitual i millorar-ne la formació que s’ofereix a les universitats.   El segon dissabte del mes d’octubre se celebra el Dia Mundial de les Cures Pal·liatives,  iniciativa impulsada per l’Aliança Mundial de Cures Pal·liatives (Worldwide Hospice Palliative Care Alliance, WHPCA), una entitat que integra organitzacions nacionals i regionals de tot el món que treballen per desenvolupar l’atenció pal·liativa. Aquest any, la jornada s’ha celebrat el dissabte 14 d’octubre i ha incidit en l’accés universal a la salut i a les cures pal·liatives. La WHPCA alerta que els ciutadans del 42 % dels països del món no tenen possibilitat de rebre atenció pal·liativa.

Summary: La xarxa de l'ICO i l'ICS de cures pal·liatives dóna cobertura al 75% de la població catalana